SUHETO ITI AKKUB | ASIDEG KADIN TI PANUNGPALAN TI LUBONG?
“Panungpalan”—Ania ti Kaipapananna?
Ania ti mapanunotmo no mangngegmo ti “Asidegen ti panungpalan ti lubong!”? Mapanunotmo kadi ti asteroid nga agtupak iti daga a mangpukaw iti amin a biag? Wenno aggigiddan a kalamidad wenno didigra? Wenno panagbettak ti Gubat Sangalubongan III? Mabalin nga agdanag wenno agbuteng ti dadduma gapu kadagita nga eksena, ken adda met dagiti agduadua.
Kuna ti Biblia: “Umayton ti panungpalan.” (Mateo 24:14) Maawagan met dayta iti “naindaklan nga aldaw ti Dios” ken “Armagedon.” (Apocalipsis 16:14, 16) No maipapan iti dayta a topiko, agduduma ti ibagbaga dagiti relihion, ken karkarna ken nakabutbuteng ti kapanunotan ti kaaduan. Ngem nalawag ti kuna ti Biblia maipapan iti panungpalan—ti kaipapananna ken ti saanna a kaipapanan. Ipakita met ti Biblia no talaga nga asidegen ti panungpalan. Kangrunaanna, isurona no kasanotayo a maisalakan! Ngem ammuentay pay nga umuna dagiti di umiso a kapanunotan maipapan iti panungpalan. Kalpasanna, kitaentayo ti pudno a kaipapanan ti “panungpalan” sigun iti Biblia.
TI PANUNGPALAN KET:
SAAN A PANNAKAURAM TI INTERO A DAGA.
Kuna ti Biblia: “[Ti Dios] imbangonna ti daga kadagiti naipasdek a dissona; saanto a mapagdiwengdiweng [wenno madadael] dayta agingga iti . . . agnanayon.” (Salmo 104:5) Ipasigurado dayta ken ti dadduma pay a teksto a saanto a pulos dadaelen ti Dios ti daga ken dinanto ipalubos a madadael dayta!—Eclesiastes 1:4; Isaias 45:18.
SAAN A NAIPARNA LAENG A PASAMAK.
Ibaga ti Biblia nga adda inkeddeng ti Dios nga espesipiko a tiempo ti panungpalan. Kunana: “Maipapan iti dayta nga aldaw wenno ti oras awan ti asinoman a makaammo, uray dagiti anghel sadi langit wenno uray ti Anak, no di ti Ama. Agtultuloykayo a kumita, agtultuloykayo a siririing, ta saanyo nga ammo no kaano ti naituding a tiempo.” (Marcos 13:32, 33) Nalawag nga inkeddeng ti Dios (“ti Ama”) ti eksakto a tiempo ti panungpalan.
SAAN A MANGRUGI BABAEN TI TAO WENNO ASTEROID NGA AGTINNAG ITI DAGA.
Kasano a mangrugi ti panungpalan? Kuna ti Apocalipsis 19:11: “Nakitak ti langit a naluktan, ket, adtoy! maysa a puraw a kabalio. Ket daydiay sisasakay iti dayta maawagan Matalek ken Napudno.” Ituloy ti bersikulo 19: “Ket nakitak ti atap nga animal ken ti ar-ari ti daga ken dagiti buyotda a naurnong a sangsangkamaysa tapno makigubatda iti daydiay sisasakay iti kabalio ken agraman ti buyotna.” (Apocalipsis 19:11-21) Nupay simboliko ti kaaduan kadagita a sasao, nalawag a mangibaon ti Dios iti buyot dagiti anghel a mangdadael kadagiti kabusorna.
TI PANUNGPALAN KET:
PANAGPATINGGA DAGITI SAAN A NABALLIGI A GOBIERNO TI TAO.
Kuna ti Biblia: “Mangipasdekto ti Dios ti langit iti maysa a pagarian a saanto a pulos madadael. Ket ti met laeng pagarian saanto a mayawat iti aniaman a sabali nga ili. Rumekennanto ken pagpatinggaenna amin dagitoy a pagarian, ket dayta agtalinaedto agingga kadagiti tiempo a di nakedngan.” (Daniel 2:44) Kas nadakamat iti maikatlo a punto, madadaelto “ti ar-ari ti daga ken dagiti buyotda,” a “naurnong a sangsangkamaysa tapno makigubatda iti daydiay sisasakay iti kabalio ken agraman ti buyotna.”—Apocalipsis 19:19.
PANAGPATINGGA TI GUBAT, KINARANGGAS, KEN KINAAWAN HUSTISIA.
“[Ti Dios] pagsardengenna dagiti gubat agingga iti ungto ti daga.” (Salmo 46:9) “Dagiti napalungdo [wenno nalinteg] isuda ti agtaengto iti daga, ket dagiti awan pakababalawanna isuda ti mateddanto iti dayta. No maipapan kadagiti nadangkes, magessatdanto iti mismo a daga.” (Proverbio 2:21, 22) “Adtoy! Pagbalbalinek a baro ti amin a bambanag.”—Apocalipsis 21:4, 5.
PANAGPATINGGA DAGITI RELIHION A DI NAKAPUDNO ITI DIOS KEN TATTAO.
‘Ulbod ti sasawen dagiti propeta. Isuro dagiti papadi ti kaykayatda . . . Ngem anianto ti aramidenda inton agpatingga amin dagitoy?’ (Jeremias 5:31, Ti Baro a Naimbag a Damag Biblia) “Adunto ti agkuna kaniak iti dayta nga aldaw, ‘Apo, Apo, saankami aya a nagipadto iti naganmo, ken nangparuar kadagiti sairo iti naganmo, ken nagaramid iti adu a mannakabalin nga aramid iti naganmo?’ Ket kaskasdi nga iti dayta ipudnokto kadakuada: Saankay a pulos am-ammo! Umadayokayo kaniak, dakayo nga agar-aramid ti kinakillo.”—Mateo 7:21-23.
PANAGPATINGGA DAGITI TATTAO A MANGPAKPAKARO ITI AGDAMA A KASASAAD TI LUBONG.
Kinuna ni Jesus: “Ita daytoy ti pakaibatayan ti pannakaukom, a ti silaw immay iti lubong ngem dagiti tattao inayatda ti sipnget imbes a ti lawag, ta nadangkes dagiti aramidda.” (Juan 3:19) Dakamaten ti Biblia ti immuna a pannakadadael ti lubong idi kaaldawan ti matalek a ni Noe. “Nagpasar iti pannakadadael ti lubong iti daydi a tiempo idi nalayus iti danum. Ngem babaen iti isu met laeng a sao naidulin ti langlangit ken ti daga nga adda ita maipaay iti apuy ket maisagsaganada iti aldaw ti panangukom ken ti pannakadadael dagiti di nadiosan a tattao.”—2 Pedro 3:5-7.
Paliiwem ta ti um-umay nga “aldaw ti panangukom ken ti pannakadadael” ket kas iti pannakadadael “ti lubong” idi kaaldawan ni Noe. Ania a lubong ti nadadael? Saan a ti planetatayo, no di ket dagiti “di nadiosan a tattao”—dagiti kabusor ti Dios. Iti “aldaw ti panangukom,” madadaelto met dagidiay sipapakinakem a bumusbusor iti Dios. Ngem maisalakanto dagiti gagayyem ti Dios, kas met idi ken Noe ken ti pamiliana.—Mateo 24:37-42.
Panunotem no kasanonto kasayaat ti kasasaad ti daga kalpasan a pukawen ti Dios ti amin a kinadakes! Nalawag a ti mensahe ti Biblia maipapan iti panungpalan ket naimbag a damag, saan ket a dakes a damag. Ngem mabalin a maisaludsodmo: ‘Ibaga kadi ti Biblia no kaano nga umay ti panungpalan? Asideg kadin dayta? Kasanoak a maisalakan?’
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn